རང་སྨན་ཁང་གིས་བོད་ཀྱི་གསོ་བ་རིག་པའི་ལག་རྩལ་གྱི་མཛུབ་སྟོན་ནུས་པ་རྒྱ་ཆེར་སྤེལ་བ་སྟེ།ལག་རྩལ་ཕྱོགས་ལ་མཛུབ་སྟོན་དང་ཆེད་ལས་གསོ་སྐྱོང་།བོད་སྨན་གྱི་གསོ་བཅོས་ལག་རྩལ་ཁྱབ་གདལ་དུ་གཏོང་བ་བཅས་གཙོར་བྱས་ནས་བོད་སྨན་གྱི་ནད་ཐོག་གསོ་བཅོས་ཆུ་ཚད་མཐོ་རུ་འདེགས་པར་བྱ་དགོས།བོད་སྨན་དཔྱད་བཅོས་དང་སྨན་ལུམས།སྒོ་བསྟེན་བཅས་ནི་ཡ་ཙི་རྫོང་གི་མིང་གྲགས་ཅན་གྱི་ཚན་ཁག་གི་གྲས་སུ་གཏོགས་པ་ཡིན།སངས་དྲག་བྱུང་ཚད་ནི་ལོ་གཉིས་ལ་ཡ་ཙི་རྫོང་གི་རིགས་མཐུན་སྨན་ཁང་ལས་ཆེས་མཐོ་བ་ཡིན།ཉེ་བའི་ལོ་འདི་དག་གི་རིང་ལ་ཞིང་ཆེན་ནང་ཁུལ་གྱི་ཁྲི་ཀ་རྫོང་བོད་སྨན་ཁང་དང་མང་ར་རྫོང་བོད་སྨན་ཁང་།མང་ར་རྫོང་མི་དམངས་སྨན་ཁང་དང་སྐུ་འབུམ་བོད་སྨན་ཁང་།བྲག་དཀར་རྫོང་བོད་སྨན་ཁང་དང་ཞིང་ཆེན་གཞན་གྱི་བོད་སྨན་ཁང་མང་པོ་འདུག་སྟེ།ཀན་སུའུ་ཞིང་ཆེན་ཀན་ལྷོ་ཁུལ་བསང་ཆུ་རྫོང་བོད་སྨན་ཁང་།ཀླུ་ཆུ་རྫོང་བོད་སྨན་ཁང་སོགས་ཀྱི་སྨན་ཁང་གི་མགོ་ཁྲིད་དང་སྨན་བཅོས་མི་སྣ་བཅས་རང་སྨན་ཁང་ལ་ཕེབས་ནས་ལྟ་སྐོར་སློབ་སྦྱོང་དང་བསམ་བློ་བརྗེ་རེས་་བྱས་པ་ཡིན།རང་སྨན་ཁང་གིས་ཞིང་ཆེན་ཕྱི་ནང་གི་བོད་སྨན་གྱི་ཆེད་མཁས་མི་སྣ་དང་རུས་ཆག་མཐུད་སྦྱོར་གྱི་ཆེད་མཁས་མི་སྣ་སོགས་གདན་འདྲེན་ཞུས་ནས་བོད་ཀྱི་གསོ་རིག་གཞུང་ལུགས་སྐོར་གྱི་འཆད་ཁྲིད་བྱས་པ་དང་།རུས་ཆག་མཐུད་སྦྱོར་རྩལ་བརྒྱད་ཀྱི་གསོ་བཅོས་ལག་རྩལ་དམར་ཁྲིད་བྱས་པ་སོགས་རང་སྨན་ཁང་མཉམ་འབྲེལ་སྨན་ཁང་བཅས་ཀྱི་བོད་ཀྱི་གསོ་བ་རིག་པའི་ཆེད་ལས་ལག་རྩལ་མི་སྣའི་གཞུང་ལུགས་ཤེས་བྱ་དང་ཞབས་ཞུའི་ཆུ་ཚད་མཐོ་རུ་བཏེགས་ཡོད།དུས་མཚུངས་སུ་ཞིང་ཆེན་བོད་སྨན་ཁང་དང་ས་ཐག་རིང་པའི་ལྷན་འཛོམས་ནད་དཔྱད་ཀྱི་མ་ལག་གསར་བཙུགས་བྱས་ནས་སློབ་ཁྲིད་བྱས་པ་དང་ཚབ་སྦྱོང་བྱས་པ།ལག་རྩལ་མཛུབ་སྟོན་སོགས་ཀྱི་སྒོ་ནས་བོད་གསོ་རིག་པའི་ནད་ཐོག་གསོ་སྐྱོང་ལྟེ་གནས་བསྐྲུན་པར་ཆ་རྐྱེན་གང་ལེགས་སྒྲུབ་སྟེ་གོམ་གང་མདུན་སྤོས་ཀྱིས་རང་སྨན་ཁང་གི་བརྟག་བཅོས་ནུས་པ་ཡར་རྒྱས་གོང་འཕེལ་གཏོང་དགོས།མིག་སྔར་རང་སྨན་ཁང་ནི་ཞིང་ཆེན་ཕྱི་ནང་གི་ནད་པ་ཀུན་གྱི་ཡིད་སྟོན་བྱེད་ས་དང་སྤྱི་ཚོགས་ཁྲོད་དུ་རྒྱ་ཆེའི་མི་དམངས་མང་ཚོགས་ཀྱི་འདོད་བློ་དང་མཐུན་པའི་བོད་སྨན་ཁང་ཞིག་ཏུ་གྱུར་ཡོད།